Vlad, Alin și George au pus-o de-o trupă. A ieșit ceva V.A.G., dar bun. Mai ales că s-a alăturat și Uțu între timp.

Săptămâna trecută, trupa nou-formată (pentru public) a tras și primul clip, în cadrul programului de reabilitare muzicală pentru oraș numit One Take, a celor de la Made in TM (MiTM). Sau mai bine zis nou-lansată, că de format se tot formează tipii ăștia de câțiva ani, pe la chefuri private și grătare cu prietenii. Iar asta e super bine, pentru că pe muzică electronică fără compromis, TM dă prea puține grupuri.

Am fost săptămâna trecută la Capcana (ex-DAOS). Am intrat după ce s-a tras clipul, pe la vreo 21:30. Ne-am bucurat instant de spaghetti-ul negru ce ieșea din sculele băieților, bătute de lumina roșiatică a sponsorului tehnic MiTM. Practic, erau dispuși într-un pătrat muzical cu synth-uri, pian electric, samplere, drum machines, controllere, chitară… tot tacâmu’, set complet. A, și-o trompetă.

Iar dacă așa era partea vizuală, oscilațiile dădeau techno nouăzecist, cu pauze de dub și breaks. De la momente analogice raw la însuflețiri adânci și melodioase, n-avea cum să nu-ți zboare gândul la case de discuri precum Planet E.

Muzică numa’ bună să faci joc de pe-o gleznă pe alta dacă ești hipster cu cămașă pastel și căciulă doar pe scalp în cap. Sau nu neapărat, că zecile de persoane care au trecut pentru muzică electronică și-au primit porția cu o farfurie plină.

Ca-n videoul ăla cu burlanul, „iar restul… (vă) puteți uita. Eu merg acum” să dau play la repetiția lor de mai sus.